刘辰翁
文姬归汉图
鹤巢覆绝孔文举，锦衾裹葬杨德祖。铜雀春风歌舞长，独复悽然若人女。故人有女胜无儿，满腹兴亡身属谁。琴烧笛折𥱧灰冷，开卷草深归鹤饥。美人用事单于国，细马驼金为余北。曾从过雁借书看，又向枯鱼寄声得。胡笳日听心自哀，天遣前朝汉使来。穹庐抱子送于野，欲去欲往真难哉。大儿牵衣小儿乳，割乳分携泪如雨。跂马儿啼渐不闻，肠断一如初遇虏。画图巧画欲无声，不尽贤王子母情。踟蹰拳局各有态，未必日暮分驰能。天长地久何终极，事已不堪回首觅。草无南北是青青，云有朝昏长幂幂。琵琶恨绝妒难消，海上羝儿梦岂遥。入见玉关天似锦，归从金马晚当朝。容仪憔悴恩无骨，记问荒唐存又没。卫郎去我墓何斯，魏史亲人礼难越。当时一女赎元身，乱代流离更可闻。天南地北有归路，四海九州无故人。